Virksomheden Nets, der håndterer betalingskort, ser stigende problemer med taxapirater i Aarhus. Østjyllands Politi kan ikke genkende billedet.

Annonce

Flere og flere unge har den seneste tid oplevet at blive røvet på vej hjem fra byen, når de har sat sig ind i en pirattaxa.

Det forklarer Nets, der står for at håndtere størstedelen af de danske betalingskort.

»Det, vi oplever der sker, er, at chaufføren af pirattaxaen beder den ofte fulde passager tanke bilen, som betaling for turen. Her aflures koden til betalingskortet, hvorefter det senere hugges og så kan tømmes,« siger Søren Winge, der er pressechef i Nets til Metroexpress.

Problemet er stigende i især de større byer, forklarer han.

»Vi har oplevet en markant vækst i problemet indenfor de seneste par måneder primært koncentreret i København og Aarhus.«

Hans råd er derfor at være ekstra opmærksom i nattelivet.

»Ud over ikke at tage pirattaxaer, som jo er ulovligt, så vær opmærksom på, at folk kan kigge med, når man indtaster sin pinkode. Det med at stå og betale benzinen efter sådan en tur skal i hvert fald få alarmklokken til at ringe.«

Hos Østjyllands Politi er man overrasket over udmeldingen fra betalingskort-firmaet.

»Vi kan som politikreds ikke helt nikke genkendende til det, som Nets har været ud og sige. Vi har senest haft sager vedrørende pirattaxa, hvor de først får kunden til at hæve et beløb på en uovervåget benzintank og derefter hæver et større kontantbeløb fra kortet den 1. januar 2016, hvor vi havde to sager. Vi har ikke haft lignende sager siden«, siger pressekoordinator Marianne Morgen til Metroexpress.